10 eller måske 25 artikler. Det er, hvad du må få lov til at læse gratis på dr.dk, hvis det står til Liberal Alliance.

Mens de kommercielle netmedier, som blandt andet b.dk, politiken.dk og jp.dk har valgt at kræve betalinger for artikler skrevet til nettet, så har danskerne stadig fri adgang til alle artikler på dr.dk. Men det skal stoppes, mener partiet.

- Dagbladene har en pointe i, at de står i en svær konkurrencesituation, når de forsøger at lave en betalingsmur om deres indhold, mens man fortsat kan hente det samme på dr.dk, siger Mette Bock, medieordfører for Liberal Alliance.

Indtægter skal skæres fra licensen

Hun foreslår, at den indtægt, som dr.dk kan få ind på betalingsmuren, skal barberes af licensen, og at ordningen kun skal gælde netartikler, så det stadig vil være muligt at få gratis adgang til DR's Radioaviser og TV-Aviser.

Læs også : Generaldirektør: Jelveds udspil vil betyde fyringer i DR

Men risikerer man ikke, at dr.dk, som allerede har fået kritik af at være for tabloid, vil gå endnu mere den vej, hvis man arbejder med et mål om at få flere abonnenter?

- Det kan jeg ikke se, det gør, når de indtægter, man får via en betalingsmur, skal trækkes fra licensen, siger Mette Bock.

Venstre: Fint med forslag - men mere egenproduktion

Venstres medieordfører Ellen Trane Nørby afviser umiddelbart ikke forslaget, men understreger, at hun foretrækker hårdere krav til egenproduktionen på dr.dk.

- Vi står en fase, hvor vi lytter til alle forslag, der kommer. Men Venstre foreslår, at vi i stedet forpligter DR til at lave egen researchede nyheder, så to tredjedel er egenproduceret indhold. Der er mange bud på, hvordan man kan løse den udfordring, der ligger. Det centrale er, at DR ikke tager brødet ud af munden på de andre medier, men i stedet er et supplement, siger Ellen Trane Nørby.

DR Kultur har forgæves forsøgt at få fat i Lars Barfoed fra De Konservative. Han har tidligere sagt, at der skal sættes grænser for, hvad DR må bringe af nyheder på nettet, så der stadig er et marked tilbage til dagbladene.

S: Netnyheder betales over licensen

Socialdemokraternes medieordfører Troels Ravn er lodret imod.

- Jeg køber ikke præmissen om, at man skal svække DR for at styrke printmedierne. DR skal være på alle platforme, og det med at sige, at DR forvrider konkurrencen ved at være på nettet, er ikke rigtig.

Læs også : Nyt medieforlig kan få betydning for din pengepung

Men er der ikke en pointe i, at dagbladene har svært ved at få indtægter fra nettet, hvis alle nyheder frit kan læses på dr.dk? Forslaget vil jo ikke få umiddelbare konsekvenser for DR's indtægter.

- Det er vigtigt for et demokratisk samfund, at man har et stærkt DR, som leverer debat, programmer og underholdning. Jeg mener ikke, man forvrider konkurrencen ved at levere nyheder på nettet. Netnyheder hører med til public service, og det betaler vi over licensen, siger Troels Ravn.

Regeringen har i sit udspil til medieforliget blandt andet foreslået en afskaffelse af medielicensen for erhvervslivet, hvilket vil betyde, at DR's budgetter bliver beskåret med to procent.